**Биік белесті бағындырған университет**

Әл-Фараби атындағы Қазақ Ұлттық Университеті (ҚазҰУ) – Қазақстанның ең ірі және беделді жоғары оқу орындарының бірі болып саналады. 1934 жылы негізі қаланған бұл университет білім беру, ғылым және инновация салаларында елдің жетекші орталығы болып табылады.

Тарихының, оқытушылар мен ғалымдардың кәсіби деңгейінің жоғарылығының арқасында университет жаһандық бәсекеге қабілеттілікке ие болып отыр. Мемлекеттер арасында әлемнің үздік 200 университетінің қатарына екі ғана университет кіреді, соның бірі осы әл-Фараби атындағы Қазақ Ұлттық униерситеті. Университет «QS Stars Rating System» халықаралық рейтингі бойынша үздік «Бес жұлдыз» алған Орталық Азия аймағындағы бірінші және жалғыз жоғары оқу орны болып табылады.

ҚазҰУ әлемдегі үздік университеттер қатарына енеді. QS World University Rankings бойынша тұрақты түрде жоғары орындарды иеленіп, Қазақстандағы бірінші университет мәртебесіне ие. Университетте 16 факультет, 100-ден астам білім беру бағдарламасы, 200-ден астам серіктес шетелдік университет бар.

Қазіргі сәтте университетте 3265 оқытушы-профессор табысты еңбек етуде. Университет жоғары рейтингті журналдарда жарияланған ғылыми мақалалар саны бойынша алдыңғы қатарда тұр. 2024 жылы Scopus-та жарияланған әр алтыншы мақала (17,4 пайызы) ҚазҰУ ғалымдарына тиесілі. Республика бойынша «Үздік оқытушы» атағын 2024 жылы алған 150 адамның 24%-ы – ҚазҰУ өкілдері.

Бүгінде ҚазҰУ базасында 7 ғылыми-зерттеу институты, 140 ғылыми зертхана, 34 ғылыми орталық пен 2 ұжымдық пайдалану зертханасы табысты жұмыс істейді. Университетте жалпы құны 36 млрд теңгені құрайтын 400-ден астам жоба жүзеге асырылуда. 90 жылдық аясында Орталық Азиядағы ең қуатты суперкомпьютер Әл-Фараби атындағы Қазақ ұлттық университетінде орнатылып, өндірістік робототехника және роботтандыру бойынша инженерлік компетенция орталығы жаңадан жасақталды. Айтулы жылда «Farabi Hub» инновациялық өнімдер мен жоғары технологиялық жобалар орталығы бой көтерді. 5 мың шаршы метрді құрайтын хаб креативті индустрия, жасанды интеллект, стартап жобаларды жүзеге асырады.

ҚазҰУ – ғылыми-зерттеу жұмыстарының орталығы. Мұнда түрлі зерттеу институттары, зертханалар мен технологиялық парктер жұмыс істейді. Университет ғалымдары халықаралық деңгейде мойындалған жобалар жасап, әлемдік ғылыми қауымдастықтың мүшелері атануда.

ҚазҰУ қалашығы – Қазақстандағы ең үлкен университеттік кампустардың бірі. Мұнда студенттер үшін жайлы жатақханалар, заманауи кітапхана, спорт кешендері, зертханалар және демалыс орындары қарастырылған. Бұл студенттердің білім алуына және жан-жақты дамуына қолайлы жағдай жасайды.

Университет көптеген халықаралық ұйымдар мен серіктес оқу орындарымен тығыз байланыста. Мысалы:

* 200-ден астам шетелдік университеттермен академиялық әріптестік орнатылған,
* Студенттер мен оқытушылар алмасу бағдарламаларына қатысады (Erasmus+, DAAD, Fulbright және т.б.),
* Қос дипломдық бағдарламалар жүзеге асырылуда.

Университеттің әлемді мойындатқан, ұлы ғалым Әл-Фарабидың есімін алып жүруінің өзі орасан мәртебе. Бұл есім мекемеге 1991 жылы еліміздің тәуелсіздігін алған жылы берілген. Ол – әлі де болса зерттелуі тиіс зор білім сандығы. Зерттеушілердің аузында «Әл-Фарабимен теңесе алатын ғалымды табу қиын», «Әл- Фарабидың ғылымға қосқан үлесі жан жақты әрі ұзақ» деген ой-пікірлерді естуге болады. Университеттің бұл есімді абыроймен алып жүруін мақтаныш тұтамыз.

Жалпы ҚазҰУ-дың түлектері өздерінің сапалы білімі мен жан-жақты дамыған қабілеттерінің арқасында табысты мансап құрып, әлемнің түкпір-түкпірінде жоғары лауазымдарға ие болуда.

Әл-Фараби атындағы ҚазҰУ – сапалы білім, инновациялық ғылым және кәсіби даму үшін ең үздік таңдау. Қазақстанның ғана емес, бүкіл әлемнің болашағына ықпал ететін білікті мамандар осында даярланады. Егер сіз жоғары білім алуды, ғылыммен айналысуды және табысты мансап құруды қаласаңыз, ҚазҰУ сіз үшін ең дұрыс шешім!

Ж.К. Жорабаева

әл – Фараби атындағы ҚазҰУ

«Қаржы және есеп» кафедрасының

э.ғ.к., аға оқытушысы

4 курс студенті

Ермекбай Әсел Даниярқызы